#### FARSKÝ LIST

**15.jún – 21. jún, číslo 383**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Zvíťazí, kto sa nebráni***

***======================***

*Spočinutie. Uvoľnenie. Unášanie.*

*Takto zomiera Ego. Takto je odplavované Prítomnosťou Toho, ktorý Je - v Eucharistii.*

*Čím viac Ego zomiera, tým viac sme Ňom naplnení.*

*"... a hoci náš vonkajší človek chradne, náš vnútorný sa zo dňa na deň obnovuje." (2Kor 4, 16)*

*Čím viac sme Ňom naplnení a do Neho ponorení, tým viac Ego odchádza. V tichu a Pokoji Božom, ako keď sa sneh rozpustí vo vode. Mlčanie a ticho sú jeho pohrebným spevom. Adorácia pohrebom a tryznou, však plnou tichej vnútornej radosti, lebo už sa rodí to nové.*

*"Hľa, Pán, Jahve, prichádza so všetkou mocou a jeho ruka bude vládnuť. Odmenu víťaza nesie so sebou a jeho trofeje idú pred ním. Ako pastier pasie svoju čriedu, do náručia berie baránky a kladie si ich do lona; starostlivo vedie ovce brezivé." (Iz 40, 10-11)*

*"Potom Pán prešiel popred neho a volal: "Pán, Pán je milostivý a láskavý Boh, zhovievavý, veľmi milosrdný a verný. [...] Tu sa Mojžiš rýchlo vrhol na zem, poklonil sa a povedal: "Ak som, Pane, našiel milosť v tvojich očiach, prosím, poď s nami, Pane! Je to síce ľud nepoddajnej šije, ale odpusť nám naše previnenia a hriech a prijmi nás za svojich!"" (Ex 34, 6.8-9)*

*Je to zvláštny boj a zápas, odlišný než každý iný. My bojujeme vzdaním sa, nebojovaním a uvoľnením sa. Boh bojuje a víťazi svojim Pokojom, do ktorého nás ponára a v ktorom nás objíma a pojíma do Seba. Namiesto vojnového ryku a hurhaja ticho a mlčanie lásky a spočinutie.*

*"Zastaňte na cestách a viďte, [...] tak si nájdete odpočinok pre dušu." (Jer 6, 16)*

*"A do pokoja vchádzame my, čo sme uverili." (Hebr 4, 3)*

***Úplne***

***===============***

*Obrátenie v samej svojej podstate musí byť úplné.*

*"Kto je teda v Kristovi, je novým stvorením. Staré sa pominulo a nastalo nové." (2Kor 5, 17)*

*Je to manželstvo. Je to adopcia. Je to nová identita. Je to nová realita - či skôr prechod od ilúzií k Realite. Je to nový svet. Nový večný Boží život. Všetky tieto roviny vyžadujú, aby sa na nich podieľal človek celý.*

*Kresťanstvo nie je ako zdravá výživa, alebo ako ísť si zacvičiť do fitka: niečo, čo jednoducho pridáme k svojmu doterajšiemu životu. Hoci, aj o tom vám ľudia povedia vety ako že fitness nie je aktivita ale životný štýl.*

*Ale v prípade kresťanstva to platí absolútne. Kresťanstvo znamená novú identitu, nový život v novom svete.*

*"Veď akú účasť má spravodlivosť na neprávosti?! Alebo čo má spoločné svetlo s tmou?! Aká zhoda je medzi Kristom a Beliarom?! Aký podiel má veriaci s neveriacim?! A ako súvisí Boží chrám s modlami?! A vy ste chrám živého Boha, ako hovorí Boh: "Budem v nich prebývať a medzi nimi chodiť, budem ich Bohom a oni budú mojím ľudom." (2Kor 6, 14-16)*

*"Nečuduj sa, že som ti povedal: Musíte sa znova narodiť." (Jn 3, 7)*

*Práve v tom obrátenie spočíva. Aj v Ježišovej dobe bolo veľa ľudí, ktorí Ježiša poznali, verili Mu, stretali sa s Ním, modlili sa k Nemu. Poznáme ich ako "zástupy". A nie, neboli učeníkmi, čiže kresťanmi. Len pár sa odhodlalo skutočne Krista nasledovať. Za cenu toho, že zanechali všetko a prijali od Krista novú identitu a nový život.*

*"Vtedy mu Peter povedal: "Pozri, my sme opustili všetko a išli sme za tebou. Čo z toho teda budeme mať?"" (Mt 19, 27)*

*"Tu Ježiš povedal Šimonovi: "Neboj sa, odteraz budeš loviť už ľudí."" (Lk 5, 10)*

*A ani to ešte nestačilo. Trvalo im celé roky, kým úplne zanechali aj vo vnútri to staré, zvyšky starých postojov, starého človeka, starého života a naozaj sa stali synmi Boha.*

*"Šimon, Šimon, hľa, satan si vás vyžiadal, aby vás preosial ako pšenicu. Ale ja som prosil za teba, aby neochabla tvoja viera. A ty, až sa raz obrátiš, posilňuj svojich bratov." On mu povedal: "Pane, hotový som ísť s tebou do väzenia i na smrť." Ale Ježiš povedal: "Hovorím ti, Peter, dnes nezaspieva kohút, kým tri razy nezaprieš, že ma poznáš."" (Lk 22, 31-34)*

*Nemá zmysel "robiť" kresťanstvo polovičato.*

*"Aj iný hovoril: "Pane, pôjdem za tebou, ale najprv mi dovoľ rozlúčiť sa s rodinou." Ježiš mu povedal: "Kto položí ruku na pluh a obzerá sa späť, nie je súci pre Božie kráľovstvo."" (Lk 9, 61-62)*

*"Keď hospodár vstane a zatvorí dvere a vy zostanete vonku, začnete klopať na dvere a volať: “Pane, otvor nám!” A on vám povie: “Ja neviem, odkiaľ ste!” Vtedy začnete hovoriť: “Jedli sme s tebou a pili, na našich uliciach si učil.” Ale on vám povie: “Ja neviem, odkiaľ ste; odíďte odo mňa všetci, čo pášete neprávosť!”" (Lk 13, 25-27)*

*Musí to byť naozaj. A úplne. Úplne úplne. Obrátenie znamená, že prijímame úplne novú identitu. Nový život. Úplne nový. Vstupujeme do nového sveta, do Kráľovstva. Do nových vzťahov, Cirkvi. Úplne všetko meníme a vymieňame. Skutočné sa stávame novým človekom. Úplne novým.*

*"[Kristus] zomrel za všetkých, aby aj tí, čo žijú, už nežili pre seba, ale pre toho, ktorý za nich zomrel a vstal z mŕtvych. Preto odteraz nepoznáme nikoho podľa tela." (2Kor 5,15-16)*

*Musíme sa obrátiť. Pridlho sme si zvykali na to, že stačí byť "zástupom". Veď "všetci tak žijú". Sme takí "normálni katolíci". Nie, nie sme. Zástupy ešte nie sú učeníkmi. Nie sú ešte kresťanmi. Nie sú ešte katolíkmi. Nie sú ešte synmi a dcérami Boha. Ako by aj mohli? Návšteva v rodine neznamená, že sme už do nej adoptovaní. To, že prosíme Krista aby pre nás niečo urobil ani náhodou neznamená, že sme už Jeho ľudia, Jeho druhovia v práci a v diele, aby o nás mohol povedať: "Vy ste vytrvali so mnou v mojich skúškach a ja vám dávam kráľovstvo, ako ho môj Otec dal mne" (Lk 22, 28-29). A to, že si niečo "splníme" a niečo "zachováme" a niečo "dodržíme" a niečoho sa "zúčastníme" ani náhodou ešte nie je nový život.*

*Musíme znovu objaviť, čo to znamená uveriť a obrátiť sa. Inak to fungovať nebude. Je to ako skok s padákom. Nedá sa skočiť len napoly, len nohou či rukou. Alebo úplne, alebo vôbec. A kým neskočíte úplne, nezažijete to. Kresťanstvo je identita, život a svet. Dá sa prijať alebo úplne, alebo vôbec.*

*"Na svete sú len dva tábory. Kristov a Satanov. Kto by si myslel, že môže stáť medzi nimi, bude vždy na strane Satana." (sv. Augustín)*

*A kým sa neobrátime a neprijmeme ho tak úplne že sa úplne odznova narodíme a staneme úplne novým stvorením žijúcim nový Boží život v novom svete Kráľovstva, dovtedy ani náhodou neokúsime, čo to kresťanstvo je. A stále ostávame vonku, za dverami, za bránou, ako to vraví Ježiš:*

*"Keď hospodár vstane a zatvorí dvere a vy zostanete vonku, začnete klopať na dvere a volať: “Pane, otvor nám!” A on vám povie: “Ja neviem, odkiaľ ste!”" (Lk 13, 25)*

*Musíme sa k tomu rozhodnúť. To je podstata slov "uveriť" a "obrátiť sa". Byť veriacim obráteným znovuzrodeným kresťanom. Proste kresťanom. Jednoducho preto, že neveriaci neobrátený neznovuzrodený kresťan neexistuje.*

***Morituri***

***==============***

*Kto som?*

*Zatrpknutý starec ducha? Arogantný človiečik tohto sveta? Alebo štvané zviera, ktoré si aspoň myslí, že také je a všade vidí len nepriateľov a zlomyseľníkov? Človek bez úfnosti a nádeje, sledovateľ rozpadu a zániku? Alebo lenivec? Samoľúby namyslený niktoš?*

*Kto vlastne som? Vlastne ani nie ja, ale onen ohavný starý človek okolo mňa?*

*Nech je ako chce. Starý človek je starý. Naozaj starý. Tým ohavným spôsobom, nie tým zrelým, v ktorom roky dozrievajú do múdrosti.*

*Preto musí starý človek zomrieť. Musí skončiť. Nemá budúcnosť. Nemá ani hodnotu, pre ktoré by sa budúcnosť oplatilo obetovať. Je to parazit, upír, zvrátený a neprirodzený.*

*Musí preč. Musí skončiť. Inak to nejde.*

*"Veď vieme, že náš starý človek bol s ním ukrižovaný, aby bolo hriešne telo zničené, aby sme už neotročili hriechu. Lebo kto zomrel, je ospravedlnený od hriechu. Ale ak sme zomreli s Kristom, veríme, že s ním budeme aj žiť." (Rim 6, 6-8)*

*"Sám išiel na deň cesty na púšť. Keď došiel, sadol si pod borievku, žiadal si zomrieť a hovoril: Teraz už dosť, Pane! Vezmi si môj život! Veď ja nie som lepší ako moji otcovia!" (1Krľ 19, 4)*

*Smrť. Stotožňuje sa s pojmami ticho, mlčanie, spánok, spočinutie,... Nie náhodne. Toto sú nástroje smrti onoho starého človeka v nás. Ako ľudia to vieme od nepamäti. Ako kresťania sme to vedeli od počiatku.*

*"Preto odložte všetku nečistotu a akúkoľvek zlobu a v tichosti prijmite zasiate slovo, ktoré má moc spasiť vaše duše." (Jak 1, 21)*

*"Človek skrytý v srdci a čo je neporušiteľné: tichý a pokojný duch; to je vzácne pred Bohom." (1Pt 3, 4)*

*Prišiel som zomrieť. Zomrieť, aby som sa mohol znova narodiť. Nechať sa pochovať do lona zeme, aby som mohol s Kristom vstať. To je podstata modlitby, podstata adorácie, jej neoddeliteľná súčasť.*

*"S ním ste boli pochovaní v krste a v ňom ste boli s ním aj vzkriesení vierou v moc Boha, ktorý ho vzkriesil z mŕtvych." (Kol 2, 12)*

*To je podstata klaňania sa Bohu. Odkladanie svojho ega, aby na jeho miesto mohol vstúpiť Boh. Odkladanie starého človeka v mlčaní, aby na jeho mieste mohol povstať človek nový.*

*"... obliecť si nového človeka, ktorý je stvorený podľa Boha v spravodlivosti a pravej svätosti." (Ef 4, 24)*

*Preto sa modlitba odjakživa spája s pôstom, s ústraním, s tichom a mlčaním.*

*"Ale keď sa ty ideš modliť, vojdi do svojej izby, zatvor za sebou dvere a modli sa k svojmu Otcovi, ktorý je v skrytosti. A tvoj Otec ťa odmení, lebo on vidí aj v skrytosti." (Mt 6, 6)*

*"Včasráno, hneď na úsvite, vstal a vyšiel von. Utiahol sa na pusté miesto a tam sa modlil." (Mk 1, 35)*

*Modlitba nepotrebuje slová. Potrebuje ticho a mlčanie smrti, aby v nej mohlo zaznieť Božie slovo vzkriesenia.*

*"Keď sa modlíte, nehovorte veľa ako pohania. Myslia si, že budú vypočutí pre svoju mnohovravnosť. Nenapodobňujte ich; veď váš Otec vie, čo potrebujete, prv, ako by ste ho prosili." (Mt 6y7-8)*

*On to vie. My to nevieme. Ale to nevadí. Modlitba nie je naše dielo. V modlitbe naopak odkladáme vlastné konanie, aby v nás mohol konať Boh tak, ako On vie a chce.*

*Tento postoj musí preniknúť aj náš život. Celý. Ako vraví Písmo:*

*"Bez prestania sa modlíte!" (1Sol 5, 17)*

*A tak som tu. Na adorácii. Pred Pánom, ktorý má moc "oživiť aj vaše smrteľné telá skrze svojho Ducha, ktorý prebýva vo vás." (porov. Rim 8, 11) Prišiel som zomrieť, aby ma mohol vziať za ruku a vyviesť z môjho hrobu von. Musí to zomrieť. Nie preto, že je to zlé či dobré. Preto, že je to moje. Ak je to aj zlé, zanikne to, navždy. Ak je to dobré, vráti sa to, ale už ako Božie, premenené a od Boha.*

*"Hľa, ja pootváram vaše hroby, vyvediem vás z hrobov, ľud môj, a vovediem vás do izraelskej krajiny." (Ez 37, 12)*

*"Keď to povedal, zvolal veľkým hlasom: "Lazár, poď von!" A mŕtvy vyšiel. Nohy a ruky mal ovinuté plátnom a tvár obviazanú šatkou. Ježiš im povedal: "Porozväzujte ho a nechajte ho odísť!"" (Jn 11, 43-44)*

*Bez smrti niet vzkriesenia.*

*"Lebo kto zomrel, je ospravedlnený od hriechu. Ale ak sme zomreli s Kristom, veríme, že s ním budeme aj žiť." (Rim 6, 7-8)*

*Len z úplnej nehybnosti sa rodí pohyb, ale už ten Boží.*

*"A keď zišli na kraj mesta, povedal Samuel Šaulovi: "Povedz sluhovi, aby išiel napred, ty sa trochu zastav, chcem ti oznámiť Božie slovo."" (1Sam 9, 27)*

*Blažený, kto nemá nič vlastné. Blažený, kto má už všetko len Božie, u koho je "Boh všetko vo všetkom." (1Kor 15, 28)*

*Ak spása je zbožštenie a ak zbožštenie znamená stať sa Bohom, potom jediná cesta k nemu je stať sa Bohom. A v nás niet miesta pre dvoch. Iba pre jedného. Jeden musí zomrieť alebo druhý odísť.*

*"Ak sa chceš spasiť, buď ako mŕtvy..." (abba Makários)*

*"Teraz už spíte a odpočívate! Hľa, prišla hodina; vstaňte, poďme!" (porov. Mt 26, 45-46)*

*Netušíme, ako byť ako Boh. Netušíme kam a ako sa obrátiť. Nevieme, kadiaľ vedie cesta, vieme len, kto ňou je, Boh. Jediné, čo môžeme, je vyprázdniť sa od seba, od svojich predstáv a svojej vôle a nechať, aby nás Boh obrátil, aby nás Boh vzal za ruku a viedol.*

*"Preto takto hovorí Pán: "Ak sa obrátiš, obrátim ťa, budeš stáť predo mnou..."" (Jer 15, 19)*

*"A povediem slepých cestou, čo nepoznajú, po im neznámych chodníkoch ich odprevadím." (Iz 42, 16)*

*"Veru, veru, hovorím ti: Keď si bol mladší, sám si sa opásal a chodil si, kade si chcel. Ale keď zostarneš, vystrieš ruky, iný ťa opáše a povedie, kam nechceš." (Jn 21, 18)*

*Môj Pane! Buď mojim Bohom!*

**Liturgický program**

|  |  |  |  |  |  |
| --- | --- | --- | --- | --- | --- |
| *Deň* | *Čičava* | | *Komárany* | *Merník* | |
| Pondelok15.6. | *Svätý prorok Amos; prepodobný Hieronym, stridontský presbyter* | | | | |
| 8.00 o.MJ | | 11.30 +r.Bohačova |  | |
| Utorok 16.6. | *Svätý Tychón Divotvorca, amatuntský biskup* | | | | |
| 11.30 +Ján (r.Kocakova) |  | |  | |
| Streda 17.6. | *Svätí mučeníci Manuel, Sabel, Izmael* | | | | |
| 18.00 \*ZBP Tobias, Sofia, Damian (r.Tkačova) | |  |  | |
| Štvrtok 18.6. | *Svätý mučeník Leontios* | | | | |
|  | |  |  | |
| Piatok 19.6. | ***Najsladšieho Pána, Boha a Spasiteľa Ježiša Krista Milujúceho ľudí, odporúčaný sviatok****; svätý apoštol Júda, podľa tela Pánov brat,* ***voľnica*** | | | | |
| 18.00 \*ZBP Lívia, Lucia, Marianna (r.Tkačova) | | 11.30 +Ján (r.Kocakova) | 16.30 +Ján (r.Kocakova) | |
| Sobota 20.6. | *Presvätá Bohorodička spolutrpiteľka; svätý hieromučeník Metod, patarský biskup* | | | | |
| 8.00 +Ján (r.Kocakova) | |  |  | |
| **Nedeľa 21.6.** | **Tretia nedeľa po Päťdesiatnici**  Svätý mučeník Julián Tarzský | | | | ***Zbierka na Seminár*** |
| 9.15 za farnosť | | 7.30 | 11.00 | |
| Prosby Čičava: | | | | |

Úmysel modlitby: **za odvrátenie epidémie**